27. augustil kell 16.00 avatakse Artiglierie dell`Arsenales 12. Veneetsia arhitektuuribiennaali raames Eesti ekspositsioon 100 MAJA/HOUSES. Näitus tutvustab läbi suuremõõtmelise maketi, slaidiprogrammi ja video sadat eesti arhitekti projekteeritud eramut. Näituse põhiideeks on tutvustada siinset arhitektuuriloomet läbi ühe kitsama valdkonna. Eesti üheks silmapaistvaks erisuseks võrreldes muu Euroopaga on eramuarhitektuuris prevalveeriv unikaalloomingut  eelistav suhtumine. Eramuid on siinses arhitektuurikirjanduses korduvalt kutsutud hellitlevalt "eesti arhitektuuri kvaliteedimärgiks". Eesti ekspositsiooni ettevalmistades sai üheks eesmärgiks tuua välja nn kataloogimajade ja unikaalprojekti põhjal valminud eramute vaheline suhtarv. Võib oletada, et vaid kuni 10% siinsetest eramutest on nn kataloogimajad. Ülejäänud 90%-st tõuseb esile arvestatav hulk kvaliteetset ehituskunsti.